**Lietuvos muzikos ir teatro akademijos studijų miestelio Olandų g., Vilniuje konkurso Vertinimo komisijos nario Mindaugo Pakalnio komentaras**

Sveikindamas stiprėjančias bendruomenines ir pilietines architektų iniciatyvas, norėčiau atsiliepti į viešojoje elektroninėje erdvėje paskelbtą Lietuvos architektų bendruomenės Peticiją – pretenziją. Dalyvavau pretenzijoje minimo architektūrinio LMTA miestelio Vilniuje konkurso vertinimo komisijoje. Nekomentuosiu tų pretenzijos punktų, kurie kritikuoja konkurso organizavimo būdą ar reglamentą – į šiuos klausimus geriausia atsakys konkursą organizavę žmonės. Atsakydamas į pretenzijos punktus, abejojančius mano, kaip komisijos nario veikla, pažymiu, kad:

1. Peticijos teiginys Nr.2 nėra teisingas. Aš sąžiningai, niekieno neįtakojamas, peržiūrėjau ir vertinau **visus** konkursui pateiktus darbus. Mano žiniomis, tą patį padarė ir kiti komisijos nariai.
2. Peticijos teiginys Nr.3 yra neteisingas ir šmeižikiškas. Komisijos narys Robertas Dargis man savo balso teisės neperleido, o pats dalyvavo balsavime, vertino projektus ir pasirašė komisijos protokole.
3. Peticijos teiginys Nr.6 yra nekonkretus. Asmeniškai pažįstu daugelį konkurse dalyvavusių architektų (keista būtų, jei nepažinočiau), tačiau jokios įtakos mano sprendimui šis aspektas neturėjo, nežinojau, ar jie ruošiasi dalyvauti konkurse bei kuris konkursui pateiktas darbas buvo kurio iš jų.

Todėl siūlyčiau nesivadovauti gandais ir pliurpalais, objektyviau vertinti savo ir kitų pateiktus projektus. Konsultuojuosi su teisininkais dėl galimybės kreiptis į atsakingas institucijas dėl šmeižto, garbės ir orumo pažeidimo.

Mindaugas Pakalnis